  Майя Бывальцева Удмуртиысь Кун Кенешлэн 21-тӥ инвожое ортчем сессияз элькун кивалтэтлэн тӧроез интые Рафис Касимовлэсь кандидатуразэ эскеризы. Со понна куаразэ сётӥз 42 депутат, ивортэ «Удмуртия» агентстволэн корреспондентэз. 34-ез калыкен быръёмъёс пумит луизы. Озьыен, лушкем куара сётыса, депутатъёс Касимовлэн кандидатураезлы дур ӧз басьтэ. Регламент куремъя, ӵектэм муртэ юнматон понна 46 куара люканы кулэ. Табере куарусёнозь — элькун парламентлэн вуоноез сессиез дорозь, Рафис Касимов ужоскетъёсты быдэсъясен кыльыны быгатоз. Сӥзьыл солэсь кандидатуразэ куара сётонэ выльысь поттыны луоз, но улосвыл тӧро мукет адямиез ӧз ӵекты ке. Александр Соловьёв элькунысь нюлэс возёсъя министрез кивалтэтлэн тӧроезлэн воштӥсезлэсь ужзэ быдэсъясе юнматӥз 2016-тӥ арын 20-тӥ куартолэзе. Со интыын чаклано удысъёс пӧлын промышленность, эстӥськонъя но дыкужымъя огъет, жилищно-коммунальной возёс, транспорт но сюрес возёс удыс, нюлэс возёс но мукетыз. Тодэ вайытом, Андрей Сивцов ужысьтыз кошкем бере, вице-премьерлэн интыез кӧня ке толэзь ӵоже буш улӥз. ВАТСАН Рафис Зинатуллович Касимов вордскиз 1956-тӥ арын 24-тӥ тулыспалэ Удмурт АССР-ысь Балезино каргуртын. 1985-тӥ арын «Механизация сельского хозяйства» ӧнеръя Ижысь гурт возёсъя институтэз йылпумъяз. 1972–1982 аръёсы ожгар кужымъёсын служба нуиз, «Удмуртлес» комбинатын сборщик вал, Балезино ёросысь «Сельхозтехника» огазеяськонын водитель луыса ужаз. 1982–1987 аръёсы — Балезиноысь РТП-ынмастер-наладчик, прораб, валтӥсь инженер, кивалтӥсьлэн воштӥсез. 1987–1992 аръёсы — Балезиноысь возёскуспо лесхозлэн кивалтӥсез. 1992–1998 аръёсы — исполкомлэн тӧроезлэн воштӥсез, Балезино ёрос администрацилэн тӧроезлэн нырысетӥ воштӥсез. 1998–2004 аръёсы — Балезино ёрос администрацилэн тӧроез. 2004–2006 аръёсы — Удмуртиысь промышленностья, но транспортъя министрлэн нырысетӥ воштӥсез. 2006–2016 аръёсы — Удмуртиысь нюлэс возёсъя министр. Тегъёс: ВладимирНевоструев Удмуртия АлександрСоловьёв КунКенеш депутатъёс РафисКасимов  